*12. juni 2023*

**Udkast til høringssvar for den reviderede ammepolitik**

Kommunerne i Region Syddanmark takker for det tilsendte udkast til en fælles reviderede ammepolitik og takker for muligheden for at afgive høringssvar hertil.

Kommunerne anerkender behovet for at skabe sammenhæng i familiers forløb gennem og efter graviditeten med henblik på at give familierne forudsætning for at få det ønskede ammeforløb, der tager udgangspunkt i den enkelte families situation.

Kommunerne er således kommet med følgende bemærkninger til udkastet for en revideret ammepolitik.

**Generelle bemærkninger**

* Kommunerne takker for et velskrevet og letforståeligt udkast til en revideret ammepolitik for Region Syddanmark.
* Kommunerne undrer sig over, at aftalen hedder ”ammepolitik”, da dette ikke helt svarer til indholdet i aftalen. Aftalen kan fx hedde ”Samarbejde omkring amning i Region Syddanmark”.
* Kommunerne bakker om en tværsektoriel løsning for familierne i Region Syddanmark, men ønsker en yderligere afklaring på bl.a. ansvarsfordeling og opfølgning på forløbene mm.
* I udkastet beskrives det, at kommunerne skal varetage rådgivning indenfor almindelig arbejdstid (side 4), men ligeledes afprøves der udvidet telefonisk rådgivning samt videokonsultation i et pilotprojekt. Kommunerne ønsker en uddybning af hvilket ressourcemæssigt træk, man forventer, det vil kræve ude i kommunerne, herunder også en stillingtagen til hvordan de mindre kommuner forventes at varetage denne opgave med henblik på en eventuel oplæring af medarbejdere samt en budgetramme. Ammerådgivning kræver naturligvis sundhedsfagligt personale, hvilket der i forvejen er mangel på. Dertil ønsker kommunerne, at det tydeliggøres, om projektets formål er, at den udvidet telefonisk rådgivning samt videokonsultation i kommunerne skal være et tillæg til regionens eksisterende rådgivningsforpligtelse, eller om der er tale om, at det skal erstatte sygehusets døgnrådgivning de første syv dage efter fødslen. Er der tale om sidstnævnte, bør der være opmærksomhed på, at der er tale om opgaveoverdragelse, og at der skal laves en klar aftale om økonomi, såfremt dette projekt udbredes.
* Ansvarsfordeling: I udkastet til den reviderede ammepolitik fremgår det ikke tydeligt hvordan ansvarsfordelingen skal fremgå i forbindelse med målene omhandlende opkvalificering, kompetenceudvikling samt fortløbende supervision og opfølgning (side 5). Kommunerne ønsker i denne sammenhæng en uddybning af, hvem der påtager sig den fortløbende supervision med personalet.
* Kommunerne bakker om intentionerne bag et tværsektorielt arbejde med bl.a. et netværk som DACLC eller TAS, der kan bidrage med ny ammeviden (side 5). Der ønskes dog en uddybning af, hvad det tværsektorielle netværk skal bidrage med, som den ønskede opkvalificering af medarbejdere ikke kan. Dertil ønskes det uddybet hvilken rolle dette netværk skal spille, og om det bør overvejes at prioritere i løsningerne med opkvalificering og vidensnetværk med henblik på at undgå unødigt ressourceforbrug på forskellige funktioner med samme formål.
* Monitorering: I slutningen af udkastet til en revideret ammepolitik beskrives der monitorering for kvaliteten i implementeringen af ammepolitikken (side 7). Kommunerne ønsker, at der er en opmærksomhed på mængden af ressourcer, der anvendes på monitorering. Kommunerne anerkender behovet for at kvalitetssikre, men der udledes også et behov for at vurdere de ressourcer, der skal bruges for at evaluere en aftale, der er bundet op på nationale anbefalinger.

**Specifikke bemærkninger**

Side 4:

* På side 4 beskrives der, at den nye fødeplan blev godkendt i Region Syddanmark med 7 indsatsområder og 36 anbefalinger. Det er dog kun anbefalingerne som uddybes, hvilket leder op til at der ligeledes skal uddybes eller gives et par eksempler på de syv indsatsområder.

Side 5:

* Der beskrives på side 5, at amning har helbredsmæssige fordele for både mor og barn. Der beskrives dog kun fordelene for barnet. Det vil hertil give mening at bistå udsagnet med de helbredsmæssige fordele for mor. Der savnes ligeledes et helhedsperspektiv, der kan inkludere de familier, der har problemer med amningen af forskellige årsager, og hvor der er ønske om og/eller sundhedsfagligt belæg for at fravælge amning. Der ønskes med andre ord at årsager til aktivt fravalg af amning (fuldstændigt eller delvist) nævnes for ikke at forværre eller besvære muligheden for, at familier kan få rådgivning til alternativer og/eller supplementer til amning.
* På side 5 findes der ligeledes en velskrevet begrebsafklaring på det sundhedspersonale, der er relevante i forhold til at amning. Denne begrebsafklaring vil dog have en større effekt ved at blive nævnt tidligere i udkastet, eftersom begrebet bliver brugt allerede på side 4. En ny placering for begrebsafklaringen kunne være på side 4 efter ”Baggrund”, men inden ”Formål”.
* Det beskrives, at nøglepersoner bør have en IBCLC-uddannelse eller tilsvarende uddannelse. Kan der gives nogle eksempler eller redegørelse på hvad ”tilsvarende” betyder i denne sammenhæng?

Side 6:

* På samme side bliver der brugt begrebet ”ammeanamnese”. Det bør uddybes hvad dette begreb indebærer, så udkastet kan læses af en større målgruppe samt eventuelle misforståelser af begrebet kan undgås.

Kommunerne i Region Syddanmark takker igen for det fremsendte, samt det store arbejde der har lagt op til dette.

*På vegne af de syddanske kommuner*